CELEX: C2007/042/25
Language: el
Date: 2007-02-24 00:00:00
Title: Υπόθεση C-518/06: Προσφυγή της 20ής Δεκεμβρίου 2006 — Επιτροπή των Ευρωπαϊκών Κοινοτήτων κατά Ιταλικής Δημοκρατίας

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/15
            
         Προσφυγή της 20ής Δεκεμβρίου 2006 — Επιτροπή των Ευρωπαϊκών Κοινοτήτων κατά Ιταλικής Δημοκρατίας
   (Υπόθεση C-518/06)
   (2007/C 42/25)
   Γλώσσα διαδικασίας: η ιταλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: E. Traversa και N. Yerrell)
   
      Καθής: Ιταλική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι η Ιταλική Δημοκρατία,
               
                           —
                        
                        
                           θεσπίζοντας και διατηρώντας σε ισχύ μια νομοθεσία βάσει της οποίας τα ασφάλιστρα για την ασφάλιση αστικής ευθύνης από αυτοκίνητα έναντι τρίτων πρέπει να υπολογίζονται βάσει συγκεκριμένων παραμέτρων,
                        
                     
                           —
                        
                        
                           επιβάλλοντας αναδρομικό έλεγχο στα ασφάλιστρα για την ασφάλιση αστικής ευθύνης από αυτοκίνητα έναντι τρίτων,
                        
                     παρέβη τις υποχρεώσεις περί ελεύθερης εμπορίας των ασφαλιστικών προϊόντων που υπέχει από τις διατάξεις περί ελεύθερης τιμολογήσεως των άρθρων 6, 29 και 39 της οδηγίας 92/49/ΕΟΚ (1) του Συμβουλίου, της 18ης Ιουνίου 1982, για τον συντονισμό των νομοθετικών, κανονιστικών και διοικητικών διατάξεων που αφορούν την πρωτασφάλιση, εκτός της ασφάλειας ζωής, και για την τροποποίηση των οδηγιών 73/239/ΕΟΚ και 88/357/ΕΟΚ (τρίτη οδηγία για την πρωτασφάλιση εκτός της ασφάλειας ζωής) (στο εξής: οδηγία 92/49)·
               
                           —
                        
                        
                           ασκώντας έλεγχο επί του τρόπου κατά τον οποίο οι ασφαλιστικές εταιρίες, που έχουν κεντρική έδρα σε άλλο κράτος μέλος αλλά λειτουργούν στην Ιταλία στο πλαίσιο της ελευθερίας εγκαταστάσεως ή της ελεύθερης παροχής υπηρεσιών, υπολογίζουν τα ασφάλιστρά τους,
                        
                     
                           —
                        
                        
                           επιβάλλοντας κυρώσεις στην περίπτωση παράβασης των ιταλικών κανόνων περί του τρόπου υπολογισμού των ασφαλίστρων, ακόμα και στην περίπτωση ασφαλιστικών εταιριών που έχουν κεντρική έδρα σε άλλο κράτος μέλος αλλά λειτουργούν στην Ιταλία στο πλαίσιο της ελευθερίας εγκαταστάσεως ή της ελεύθερης παροχής υπηρεσιών,
                        
                     παρέβη τις υποχρεώσεις που υπέχει από τις διατάξεις του άρθρου 9 της οδηγίας 92/49,
               
                           —
                        
                        
                           διατηρώντας την υποχρέωση της συνάψεως της ασφάλισης αστικής ευθύνης από αυτοκίνητα για όλες τις ασφαλιστικές εταιρίες, συμπεριλαμβανομένων των ασφαλιστικών εταιριών που έχουν κεντρική έδρα σε άλλο κράτος μέλος αλλά λειτουργούν στην Ιταλία στο πλαίσιο της ελευθερίας εγκαταστάσεως ή της ελεύθερης παροχής υπηρεσιών,
                        
                     παρέβη τις υποχρεώσεις που υπέχει από τα άρθρα 43 και 49 της Συνθήκης περί ιδρύσεως της Ευρωπαϊκής Κοινότητας,
            
         
               2)
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η υποχρέωση που επιβάλλεται στις ασφαλιστικές εταιρίες να καθορίζουν τα ασφάλιστρα σύμφωνα με «τις τεχνικές βάσεις τους, που είναι επαρκώς ευρείες και καταλαμβάνουν τουλάχιστον πέντε οικονομικές χρήσεις», και να προσαρμόζουν τα ασφάλιστρα αυτά σ' ένα ορισμένο μέσο όρο της αγοράς, καθώς και η υποβολή των ασφαλίστρων σε αναδρομικό έλεγχο με επακόλουθο ενδεχόμενο την επιβολή σημαντικών κυρώσεων από την ιταλική αρχή εποπτείας σε περίπτωση παραβάσεως των εν λόγω υποχρεώσεων, συνιστούν παραβίαση της αρχής της τιμολογιακής ελευθερίας που προβλέπει η οδηγία 92/49. Η ιταλική νομοθεσία έχει πράγματι ως αποτέλεσμα τη δημιουργία ενός συστήματος ελεγχομένων ασφαλίστρων και την παρεμπόδιση συνεπώς των ασφαλιστικών εταιριών να διαθέτουν ελεύθερα στο εμπόριο τις υπηρεσίες τους κατά τον τρόπο που αυτές κρίνουν σκόπιμο και να καθορίζουν ελεύθερα τα τιμολόγιά τους, παραβλάπτοντας την υλοποίηση της ενιαίας αγοράς στον τομέα των ασφαλειών.
   Το Ιταλικό κράτος δεν μπορεί να επικαλείται το γενικό συμφέρον στο οποίο στηρίζεται η θέσπιση των εθνικών διατάξεων για να νομιμοποιήσει μια εξαίρεση από την αρχή της τιμολογιακής ελευθερίας των επιχειρήσεων την οποία καθορίζει το κοινοτικό δίκαιο, καθόσον δεν περιλαμβάνεται μεταξύ των εξαιρέσεων που προβλέπει η οδηγία 92/49 στα άρθρα 29, δεύτερο εδάφιο, και 39, παράγραφος 3.
   Ο έλεγχος που πράγματι ασκεί η ιταλική αρχή εποπτείας, ήτοι η αρχή εποπτείας του κράτους μέλους υποδοχής, όσον αφορά τον τρόπο κατά τον οποίο οι ασφαλιστικές εταιρίες, που λειτουργούν στην Ιταλία στο πλαίσιο της ελευθερίας εγκαταστάσεως ή της ελεύθερης παροχής των υπηρεσιών, υπολογίζουν τα ασφάλιστρά τους, καθώς και η επιβολή κυρώσεων από την ίδια ιταλική αρχή εποπτείας, σε περίπτωση παραβάσεως της ιταλικής κανονιστικής ρυθμίσεως, συνιστά παράβαση της κατανομής των αρμοδιοτήτων μεταξύ κράτους μέλους προελεύσεως (ήτοι: της κύριας εγκαταστάσεως της ασφαλιστικής εταιρίας) και κράτους μέλους υποδοχής, την οποία καθορίζει το άρθρο 9 της οδηγίας 92/49.
   Η υποχρέωση συνάψεως συμβάσεως που επιβάλλεται σε όλες τις ασφαλιστικές εταιρίες που δραστηριοποιούνται στον κλάδο της αστικής ευθύνης από αυτοκίνητα, ανεξάρτητα από τον τόπο στον οποίο βρίσκεται η έδρα τους και σε σχέση με όλες τις κατηγορίες ασφαλιζομένων και σε όλες τις περιφέρειες της Ιταλίας, καθώς και η δυνατότητα επιβολής κυρώσεων εκ μέρους της ιταλικής αρχής εποπτείας σε περίπτωση παραβάσεως της εν λόγω υποχρεώσεως, συνιστά περιορισμό της θεμελιώδους ελευθερίας εγκαταστάσεως, απαγορευόμενο από το άρθρο 43, και συνιστά επίσης περιορισμό της ελεύθερης παροχής υπηρεσιών, ασύμβατο προς το άρθρο 49 της Συνθήκης ΕΚ. Συγκεκριμένα, η υποχρέωση παροχής της υποχρεωτικής ασφαλίσεως αστικής ευθύνης από αυτοκίνητα, που προβλέπει το ιταλικό δίκαιο, συνιστά σοβαρό εμπόδιο στην άσκηση της δραστηριότητας των ασφαλιστικών εταιριών στην Ιταλία, καθόσον η υποχρέωση αυτή αποτρέπει τις ασφαλιστικές εταιρίες που είναι εγκατεστημένες σε άλλα κράτη μέλη από το να εγκατασταθούν ή να παράσχουν υπηρεσίες στην Ιταλία και, συνεπώς, παραβλάπτει την πρόσβασή τους στην ιταλική αγορά.
   Η υποχρέωση συνάψεως συμβάσεως συνιστά εμπόδιο το οποίο είναι αδικαιολόγητο και δυσανάλογο σε σχέση με τον επιδιωκόμενο σκοπό. Συγκεκριμένα, «προϋπόθεση για την επίκληση της έννοιας της δημοσίας τάξεως είναι η ύπαρξη πραγματικής και αρκετά σοβαρής απειλής κατά θεμελιώδους συμφέροντος της κοινωνίας» και «η σχετική με τη δημόσια τάξη εξαίρεση, όπως και όλες οι παρεκκλίσεις από τις θεμελιώδεις αρχής της Συνθήκης, πρέπει να ερμηνεύεται στενά» απόφαση της 19ης Ιανουαρίου 1999, C-348/96, Ποινική δίκη κατά Donatella Calfa, Συλλογή 1999, σ. 1-11 σκέψεις 21 και 23).
   Επιπλέον, ο περιορισμός αυτός είναι ακατάλληλος για την επίτευξη του σκοπού για τον οποίο θεσπίστηκε, καθόσον μια τέτοια γενικευμένη υποχρέωση συνάψεως συμβάσεων εμποδίζει τη διαμόρφωση και τη λειτουργικότητα ειδικευμένων τομέων των ασφαλιστικών εταιριών που θα μπορούσαν να ικανοποιήσουν κατά πιο κατάλληλο και αποτελεσματικό τρόπο τις απαιτήσεις των καταναλωτών λόγω ειδικώς της αποκτηθείσας ειδικεύσεως.
   Τέλος, ο περιορισμός αυτός υπερβαίνει αυτό που είναι αναγκαίο για την επίτευξη του σκοπού της διαφυλάξεως της δημόσιας τάξης ή της προστασίας των καταναλωτών, τόσο από γεωγραφική άποψη, καθόσον τα προβλήματα που είναι σύμφυτα με τη δημόσια τάξη αφορούν, σύμφωνα με τις ιταλικές αρχές, μόνο «συγκεκριμένες γεωγραφικές περιοχές» της εθνικής επικράτειας, όσο και από την άποψη του περιεχομένου, καθόσον οι ασφαλιστικές εταιρίες που λειτουργούν στην Ιταλία υποχρεούνται να ασφαλίσουν οποιονδήποτε κύριο ή οδηγό μηχανοκίνητου οχήματος, ανεξάρτητα από τον κίνδυνο που ο κύριος ή ο οδηγός αυτός αντιπροσωπεύει συγκεκριμένα όσον αφορά την αστική ευθύνη λόγω ζημιών προκληθεισών σε τρίτους.
   
      (1)  ΕΕ L 228, σ. 1.